**Aygün Rüstəmli Mübariz**

**Bakı Slavyan Universiteti**

**an.rustemli@gmai.com**

**Metakommunikativ mətn əlaqəsi**

*Açar sözlər*: mətn dilçiliyi, koherent mətn, koheziya vasitəsi – bağlayıcı

*Keys words*: text linguistics, coherent text, means of cohesion - connector

Mətn dilçilikdə bütövlük təşkil edən, müxtəlif uzunluqda istər yazılı, istərsə də şifahi formada fikrin çatdırılmasına xidmət edən vahiddir. Mətn mürəkkəb dil elementidir və bir bütöv kimi müəyyən kommunikativ funksiyanı yerinə yetirir. Bu səbəbdən onu kommunikasiya aktı da adlandırmaq olar. Mətni təşkil edən bir və ya bir neçə cümlə, yəni onun komponentləri eyni funksiyaya və semantikaya malik olmalı, eyni kommunikasiya məqsədi daşımalıdır. Mətn kommunikativ məqsədə xidmət edən cümlələr toplusu kimi xarakterizə olunur. Mətn komponentləri ardıcıl olaraq bir-birini məna və forma cəhətdən tamamlamalı, vahid bir semantik proqresiya yaratmalıdır. Dünya dilçiliyində mətni təşkil edən komponentlər arasındakı müxtəlif əlaqə formaları araşdırılmış, koheziya və koherensiya kimi mühüm terminlər ortaya çıxarılmışdır. Koherensiya termini mətn yaradan məna əlaqəsi, mətnin semantik quruluşu kimi, koheziya isə mətn yaratmada məzmun deyil, forma vasitələri kimi dəyərləndirilir.

Mətn anlamada əsas olan koherent əlaqədir ki, bununla mətn kommunikativ funksiyanı yerinə yetirir. Koherent əlaqə, yəni komponentlərin məna əlaqəsi isə koheziyanın müxtəlif ifadə vasitələri ilə, çoxsaylı işarələrlə - bağlayıcılar, deyksis, əvəzliklərlə və.s.- öz əksini tapır. Məhz, buna görə koheziya mətnin daxili bağlılığını təmin edən koherensiyadan fərqlənir. Koheziyanın ifadə vasitələri çox vaxt məlumatın yenidən olduğu kimi və yaxud nisbətən dəyişdirilərək istifadə olunmasına zəmin yaradan və ya iki fikir bildirən müxtəlif cümlələri qarşılıqlı əlaqələndirən sintaktik vasitələrdir. Sözügedən məqalədə forma və məzmun bağlılığını təmin edən metakommunikativ funksiya daşıyan ifadə vasitələri – bağlayıcılar araşdırılır. Mətnin koheziyasına, bilavasitə koherensiyasına xidmət edən bu dil vahidləri cümlələri və ya cümlə hissələrini bir-birinə bağlayan leksik və qrammatik dil elementləridir. Tədqiq olunan işdə bağlayıcıların təsnifat müxtəlifliyi, mətndə daşıdığı funksiya, bir neçə dilçi tərəfindən irəli sürülən klassifikasiya qaydaları və koherent əlaqənin yaranmasında oynadığı rolu əyani olaraq, misallar əsasında görmək mümkündür.

Mövzu tədqiq olunduqca ən geniş koheziya vasitəsinin bağlayıcılar olduğunun, mətnin metakommunikativ funksiyasında onların böyük rol oynadığının şahidi oluruq.